Na osnovu člana 27 stav 1 Zakona o javnim nabavkama („Službeni list CG“, br. 74/19, 3/23), Ministarstvo finansija donijelo je

**PRAVILNIK**

**O NAČINU SPROVOĐENJA JEDNOSTAVNIH NABAVKI**

Član 1

Ovim pravilnikom propisuje se način sprovođenja jednostavnih nabavki i to:

1. roba, usluga i radova procijenjene vrijednosti na godišnjem nivou do 8.000,00 eura;
2. roba i usluga procijenjene vrijednosti na godišnjem nivou jednake ili veće od 8.000,00 eura, a manje od 25.000,00 eura;
3. radova procijenjene vrijednosti na godišnjem nivou jednake ili veće od 8.000,00 eura, a manje od 40.000,00 eura.

Član 2

Postupak jednostavne nabavke sprovodi se ako su za tu nabavku budžetom obezbijeđena finansijska sredstva i sredstva za PDV na procijenjenu vrijednost predmeta nabavke u skladu sa zakonom.

Član 3

Jednostavna nabavka roba, usluga i radova procijenjene vrijednosti na godišnjem nivou do 8.000,00 eura sprovodi se direktnim izborom predmeta nabavke određenog ponuđača uz prihvatanje predračuna/profakture, fiskalnog računa ili ugovora u zavisnosti od vrste predmeta nabavke.

Za nabavke roba, usluga i radova iz stava 1 ovog člana koje nijesu jednokratne naručilac treba da zaključi ugovor o nabavci sa izabranim ponuđačem.

Član 4

Jednostavna nabavka roba i usluga procijenjene vrijednosti jednake ili veće od 8.000,00 eura, a manje od 25.000,00 eura, odnosno radova procijenjene vrijednosti jednake ili veće od 8.000,00 eura, a manje od 40.000,00 eura, pokreće se objavljivanjem zahtjeva za dostavljanje ponuda (u daljem tekstu: zahtjev) na elektronskom sistemu javnih nabavki (u daljem tekstu: ESJN).

Zahtjev sačinjava se neposrednim unošenjem na ESJN i sadrži podatke o: naručiocu, predmetu nabavke, procijenjenoj vrijednosti nabavke, roku za podnošenje ponuda, vremenu otvaranja ponuda, tehničkim specifikacijama kojima se utvrđuju karakteristike roba, usluga ili radova, zahtjevima u pogledu izvršenja predmeta nabavke i kriterijumima za izbor najpovoljnije ponude.

Sačinjeni zahtjev naručilac preuzima u PDF formi sa ESJN-a i u označenom dijelu dokumenata objavljuje isti na ESJN.

Naručilac može da:

1. zahtjevom odredi i uslove za učestvovanje u postupku jednostavne nabavke (obavezne uslove i uslove sposobnosti privrednog subjekta), koje ponuđači treba da ispunjavaju;
2. zahtjevom odredi i sredstva finansijskog obezbjeđenja uključujući i rok važenja ponude;
3. izvrši izmjene i/ili dopune zahtjeva, s tim da novi rok za dostavljanje ponuda ne može da bude kraći od tri dana od dana izmjene i/ili dopune zahtjeva; i
4. dostavi pojašnjenje zahtjeva, tokom roka za dostavljanje ponuda, osim ako je zahjev dostavljen od strane zainteresovanog lica posljednjeg dana roka određenog za dostavljanje ponuda.

Izuzetno od stava 1 ovog člana, naručilac može direktno da uputi zahtjev jednom ili više ponuđača preko ESJN-a, zbog izuzetne hitnosti prouzrokovane događajem koji naručilac nije mogao da predvidi, a koji nije prouzrokovan djelovanjem naručioca i ako je neophodno zbog posebnih rizika povezanih sa predmetom nabavke.

U slučaju iz stava 5 ovog člana naručilac treba da u zahtjevu obrazloži razloge hitnosti.

Zahtjev se sačinjava na Obrascu 1.

Član 5

Predmet jednostavne nabavke treba da bude jasno i potpuno određen, na način da predstavlja tehničku, tehnološku, funkcionalnu ili drugu objektivno odredivu cjelinu i da omogućava uporedivost ponuda u pogledu zahtijevanih karakteristika i uslova.

U opisu predmeta jednostavne nabavke navode se okolnosti koje su značajne za izvršenje ugovora (mjesto izvršenja, rokovi izvršenja, posebni zahtjevi u pogledu načina izvršenja predmeta nabavke).

Predmet jednostavne nabavke može da se podijeli na partije, prema vrsti, svojstvima, namjeni, mjestu ili vremenu izvršenja ugovora, pod uslovom da je određen predmet i vrijednost svake pojedinačne partije, uzimajući u obzir mogućnost učešća malih i srednjih privrednih subjekata u postupku jednostavne nabavke.

Za predmet jednostavne nabavke za koji se u skladu sa posebnim propisima zahtijeva posjedovanje ovlašćenja (dozvola, licenca, odobrenje ili drugi akt) naručilac treba da zahtjevom za dostavljanje ponuda odredi posjedovanje (dozvola, licenca, odobrenje ili drugi akt), koje ponuđači treba da dokažu dostavljanjem traženog ovlašćenja za obavljanje djelatnosti koje je predmet nabavke.

Ponuđač može da podnese ponudu za jednu ili više partija.

Naručilac treba da prilikom određivanja predmeta nabavke koristi nazive i oznake iz jedinstvenog rječnika javnih nabavki.

Procijenjena vrijednost predmeta jednostavne nabavke, uključujući i sve troškove, utvrđuje se u eurima, bez uračunatog poreza na dodatu vrijednost.

Procijenjena vrijednost jednostavne nabavke na godišnjem nivou odnosi se na istovjetni predmet nabavke koji predstavlja jedinstvenu tehničku, tehnološku ili funkcionalnu cjelinu.

**Član 6**

Tehničkim specifikacijama u zahtjevu za dostavljanje ponuda utvrđuju se karakteristike roba, usluga ili radova.

Naručilac treba da tehničkom specifikacijom omogući jednak pristup svim privrednim subjektima u postupku nabavke bez ograničavanja tržišne konkurencije.

Tehnička specifikacija, zavisno od vrste predmeta nabavke, sadrži opis, odnosno naziv predmeta nabavke u cjelini, po partijama i po stavkama, bitne karakteristike predmeta nabavke (kvalitet, dimenzija, oblik, bezbjednost, performansa, označavanje, rok upotrebe, jedinica mjere, količina i drugo).

Tehnička specifikacija predmeta nabavke određuje se:

1. kao zahtjev u vezi sa izvođenjem ili funkcionalni zahtjev, na način da traženi parametri budu dovoljno precizno definisani da ponuđači mogu da sačine odgovarajuću ponudu, a naručilac izvrši pravilan izbor najpovoljnije ponude;
2. upućivanjem na crnogorske standarde, norme ili srodne dokumente, tehničke propise i tehničke specifikacije koje se odnose na projektovanje, izvođenje radova, upotrebu roba ili pružanje usluga koje su usaglašene sa evropskim standardima, tehničkim propisima ili zajedničkim tehničkim specifikacijama, uz navođenje riječi "ili ekvivalentan", a ako takve norme, tehnički propisi i tehničke specifikacije ne postoje u Crnoj Gori, upućivanjem na evropske standarde, tehničke propise, zajedničke tehničke specifikacije, međunarodne norme i druge tehničke referentne sisteme koje su utvrdila evropska tijela za normiranje.

Ako se, zbog specifičnosti predmeta jednostavne nabavke, ne može odrediti tačna količina predmeta nabavke, predmet nabavke se određuje po jedinici mjere u odnosu na koju se daje ponuda, uzimajći u obzir ukupnu procijenjenu vrijednost nabavke.

Opis i bitne karakteristike predmeta nabavke ne smiju da se prilagođavaju određenom privrednom subjektu ili određenom predmetu.

Naručilac ne smije u tehničkoj specifikaciji da koristi ili da se poziva na tehničke karakteristike, robni znak, patent ili tip, posebno porijeklo ili proizvodnju koje označavaju robe, usluge ili radove, ako bi takvim označavanjem dao prednost određenom ponuđaču ili bi mogao neopravdano da isključi drugog ponuđača.

Izuzetno od stava 7 ovog člana, ako se ne može precizno i razumljivo opisati predmet nabavke mogu se navesti elementi kao što je robni znak, patent, tip ili proizvođač, pod uslovom da takav navod bude praćen riječima "ili ekvivalentno".

U slučaju iz stava 8 ovog člana naručilac treba da u zahtjevu za podnošenje ponuda navede kriterijume za utvrđivanje ekvivalentnosti predmeta nabavke ili da navede standard koji treba da ispunjava predmet nabavke.

**Član 7**

Zahtjevi u pogledu izvršenja predmeta nabavke su zahtjevi u pogledu: roka i mjesta izvršenja, kontrole kvaliteta, testiranja i metoda testiranja, garantnog roka, primopredaje i puštanja u rad, probnog rada i stručnog osposobljavanja, obilježavanja ili etiketiranja, pakovanja, uslova i načina plaćanja.

Zahtjevi u pogledu izvođenja radova mogu da sadrže i obračun troškova, tehniku i metode građenja.

Naručilac treba da u zahtjevu za dostavljanje ponuda navede posebne zahtjeve koji se odnose na bezbjednost i zaštitu javnog interesa ako je primjenjivo za predmetnu nabavku.

Naručilac može zahtjevom za dostavljanje ponuda da utvrdi da ponuđač snosi troškove naknade korišćenja patenata, kao i odgovornost za povredu zaštićenih prava intelektualne svojine trećih lica.

Član 8

Radi sprovođenja jednostavne nabavke može se obrazovati komisija za sprovođenje jednostavne nabavke (u daljem tekstu: komisija) koju obrazuje ovlašćeno lice naručioca rješenjem.

Komisiju čini neparan broj članova od kojih najmanje jedan član komisije mora da bude zaposlen kod naručioca.

Službenik za javne nabavke naručioca može biti član komisije.

Naručilac može da imenuje zamjenika predsjednika i člana komisije.

Komisija priprema zahtjev i izmjene ili dopune zahtjeva i daje njihova pojašnjenja, vrši pregled, ocjenu i vrednovanje ponuda, sačinjava zapisnik o pregledu, ocjeni i vrednovanju ponuda, priprema i predlaže ovlašćenom licu naručioca obavještenje o ishodu postupka jednostavne nabavke.

Komisija prestaje sa radom zaključivanjem ugovora o jednostavnoj nabavci.

Član 9

Ponuda je izjava namjere ponuđača da će isporučiti robu, pružiti usluge ili izvesti radove za određenu cijenu i pod određenim uslovima, u skladu sa zahtjevom.

Ponuda može biti samostalna ili zajednička.

Ponuđač može dostaviti samo jednu ponudu.

Tokom realizacije ugovora o jednostavnoj nabavci ponuda se ne može mijenjati.

Zajedničku ponudu mogu da podnesu dva ili više privrednih subjekata koji su zaključili ugovor o zajedničkom nastupanju kojim su uredili međusobna prava i obaveze, nosioca zajedničke ponude, dio predmeta nabavke za koji je zadužen svaki od članova zajedničke ponude i njihovo procentualno učešće u ukupnoj vrijednosti ponude koji čini sastavni dio ponude.

Ponuđač može da u ponudi dio predmeta jednostavne nabavke ustupi podugovaraču i u tom slučaju treba da u ponudi:

1) navede dio predmeta nabavke, koji namjerava da ustupi, sa podacima o nazivu i opisu dijela predmeta nabavke i da precizira procentualni udio u predmetu nabavke, i

2) podatke o podugovaraču (naziv, sjedište, poreski identifikacioni broj, broj računa, ime ovlašćenog lica).

Ako ponuđač dio predmeta nabavke ustupi podugovaraču, podaci iz stava 6 ovog člana moraju da budu navedeni u ugovoru o jednostavnoj nabavci.

Ponuđač podnosi ponudu, kojom nudi predmet nabavke za određenu cijenu bez uračunatog poreza na dodatu vrijednost sa svim troškovima i popustima za cjelokupan predmet nabavke, u skladu sa uslovima i zahtjevima predviđenim zahtjevom za dostavljanje ponuda.

Ponuda i garancija ponude se sačinjavaju i podnose u elektronskom obliku putem ESJN.

Uz ponudu se dostavlja izjava ponuđača o ispunjenosti uslova utvrđenih zahtjevom i nepostojanju sukoba interesa, potpisana od strane ovlašćenog lica ponuđača, data na Obrascu 2.

U slučaju podnošenja zajedničke ponude ili ponude sa podugovaračem, svaki član zajedničke ponude i podugovarač treba da je dostavi izjavu iz stava 10 ovog člana.

Izuzetno od stava 9 ovog člana, ako ponuđač ne može da garanciju ponude podnese u elektronskom obliku, treba da putem ESJN dostavi kopiju garancije ponude, a da original garancije ponude dostavi, odnosno uruči naručiocu neposredno ili putem pošte preporučenom pošiljkom najkasnije prije isteka roka za podnošenje ponuda.

U slučaju iz stava 12 ovog člana, original garancije ponude u pisanom obliku dostavlja se u koverti, na kojoj se navodi: naziv i sjedište naručioca, broj zahtjeva za dostavljanje ponuda za koji se podnosi garancija, naziv, sjedište i adresa ponuđača i naznake “garancija ponude” i “ne otvaraj prije roka za otvaranje ponuda”.

O dostavljanju garancije ponude, u slučaju iz stava 13 ovog člana naručilac treba da sačini potvrdu i da je uz zapisnik o otvaranju ponuda priloži kao skeniranu kopiju u ESJN, istog dana kada je izvršeno otvaranje ponuda.

Član 10

Ponuda u kojoj je ponuđena cijena za najmanje 30% niža od prosječne cijene svih ispravnih ponuda, u koju je uključena i ta ponuda je nerealna ponuda.

Naručilac treba da od ponuđača koji je podnio nerealnu ponudu zahtijeva da u roku od tri dana, od dana dostavljanja zahtjeva, dostavi obrazloženje ponuđene cijene u pogledu:

1. ekonomičnosti proizvodnog procesa, uslova nabavke, tehnologije pružanja usluga i/ili načina građenja;
2. tehničkih rješenja i povoljnosti uslova za isporuku robe, pružanje usluga ili izvođenje radova;
3. originalnosti robe, licenciranosti usluga i njihovih proizvoda, tehnike i tehnologije izvođenja ponuđenih radova;
4. usklađenosti obaveza sa podugovaračima;
5. državne pomoći i subvencija.

Ako ponuđač ne dostavi obrazloženje nerealno niske ponude u roku iz stava 2 ovog člana isključiće se iz daljeg postupka jednostavne nabavke.

Naručilac treba da provjeri obrazloženje nerealne ponude u odnosu na elemente iz stava 2 ovog člana i ako utvrdi da razlozi i dokazi za ponuđenu cijenu nijesu opravdani, ponudu odbije kao neispravnu.

Naručilac treba da odbije nerealnu ponudu ako utvrdi da je ponuđena cijena izuzetno niska iz razloga što nije u skladu sa obavezama u dijelu zaštite životne sredine, socijalnog i radnog prava, uključujući kolektivne ugovore, u skladu sa zakonom i potvrđenim međunarodnim ugovorima.

**Član 11**

Garancija ponude je sredstvo zaštite naručioca ako ponuđač:

1. odustane od ponude u roku važenja ponude, i/ili
2. odbije da zaključi ugovor o jednostavnoj nabavci.

Garancija ponude određuje se u iznosu od 2% procijenjene vrijednosti predmeta nabavke, odnosno partije, ako je predmet nabavke podijeljen po partijama.

Trajanje garancije ponude određuje se u skladu sa rokom važenja ponude uključujući i rok za eventualno aktiviranje koji ne može da bude kraći od pet dana, niti duži od 15 dana od dana isteka roka važenja ponude.

U slučaju produženja roka za podnošenje ponuda iz člana 12 ovog pravilnika, garancija ponude koja je ispravno sačinjena u odnosu na prethodni rok važenja ponude, validna je, ako ponuđač nakon otvaranja ponuda na zahtjev naručioca produži važenje garancije do potrebnog roka.

Na zahtjev ponuđača, naručilac treba da ponuđaču vrati garanciju ponude u roku od deset dana od dana zaključivanja ugovora o jednostavnoj nabavci, a kopiju garancije treba da čuva u dokumentaciji jednostavne nabavke.

**Član 12**

Rok i način dostavljanja ponuda određuje se u zahtjevu i ne može da bude kraći od tri dana od dana objavljivanja, odnosno upućivanja zahtjeva, osim u slučaju iz člana 4 stav 5 ovog pravilnika.

Naručilac treba da rok za dostavljanje ponuda produži u slučaju prekida rada ESJN, za period trajanja prekida.

U slučaju dužeg prekida rada ESJN, naručilac treba da postupak jednostavne nabavke sprovede u skladu sa uputstvom Ministarstva finansija.

Član 13

Otvaranje ponuda vrši ESJN u trenutku isteka roka za podnošenje ponuda, bez prisustva ovlašćenih predstavnika ponuđača.

Zapisnik o otvaranju ponuda ESJN kreira neposredno nakon otvaranja ponuda i prosljeđuje svim ponuđačima.

Zapisnik iz stava 2 ovog člana dat je na Obrascu 3.

Član 14

Nakon otvaranja ponuda službenik za javne nabavke, odnosno komisija vrši pregled, ispravnost i vrednovanje ponuda, u skladu sa uslovima, zahtjevima i kriterijumom utvrđenim zahtjevom.

Pregled, ispravnost i vrednovanje ponuda vrši se bez prisustva ovlašćenih predstavnika ponuđača i tajni su do donošenja obavještenja o ishodu postupka.

Ponuđač čija je ponuda izabrana kao ekonomski najpovoljnija ponuda, treba da dostavi original ili ovjerenu kopiju dokaza kojima se dokazuju uslovi za učestvovanje u postupku, a koji su utvrđeni zahtjevom najkasnije u roku od osam dana.

Dokazi koji se odnose na vrednovanje ponuda koji su utvrđeni zahtjevom u postupku jednostavne nabavke ne mogu se naknadno mijenjati i dostavljati.

Prilikom pregleda, ispravnosti i vrednovanja ponuda, službenik za javne nabavke odnosno komisija može od ponuđača da zatraži da dostavi pojašnjenje ponude preko ESJN-a u roku od tri dana od dana dostavljanja zahtjeva za pojašnjenje.

O pregledu, ispravnosti i vrednovanju ponuda sačinjava se zapisnik koji je dat na Obrascu 4.

Član 15

Naručilac treba da poništi postupak jednostavne nabavke ako:

1. nije podnijeta nijedna ili nijedna ispravna ponuda ili su ponuđači isključeni iz postupka;
2. prije odlučivanja o ponudama, nastupe objektivne okolnosti (organizacione promjene, racionalizacija ili obezbjeđenja predmeta nabavke po drugom osnovu), zbog kojih je prestala potreba za predmetom nabavke, s tim što u tom slučaju naručilac predmetnu nabavku ne može realizovati u tekućoj godini;
3. ako je korišćenjem ESJN sproveden postupak jednostavne nabavke na način da su postojale smetnje, ograničenja i postupanja naručioca koja se ne mogu naknadno ispraviti ili ponoviti.

Član 16

Naručilac će isključiti privrednog subjekta iz postupka jednostavne nabavke ako utvrdi da:

1. je vršio neprimjeren uticaj na ovlašćene predstavnike naručioca;
2. postoji sukob interesa;
3. je netačno prikazivao činjenice u izjavi u vezi ispunjenosti uslova utvrđenih zahtjevom; i/ili
4. postoji drugi razlog propisan ovim pravilnikom.

Član 17

Neispravna ponuda je ponuda:

1. koja nije sačinjena u skladu sa zahtjevom;
2. uz koju nije dostavljena izjava ponuđača o ispunjenosti uslova utvrđenih zahtjevom i nepostojanju sukoba interesa iz člana 9 stav 10 ovog pravilnika;
3. uz koju nije dostavljena garancija ponude ili je garancija ponude dostavljena na manji iznos od traženog, u skladu sa zahtjevom;
4. ako nije data u skladu sa tehničkom specifikacijom ili su zahtjevi za predmet nabavke nejasni, a ti nedostaci se ne mogu otkloniti pojašnjenjem ponude;
5. u kojoj je ponuđena nerealna cijena, koju ponuđač nije opravdao u skladu sa članom 10 ovog pravilnika;
6. koja ne sadrži dokaze iz člana 14 stav 4 ovog pravilnika.

Član 18

U postupku jednostavne nabavke naručilac vrši izbor ekonomski najpovoljnije ponude, po osnovu kriterijuma:

 1) najniže cijene ili

 2) odnosa cijene i kvaliteta.

Odnos cijene i kvaliteta utvrđuje se na osnovu parametara koji mogu da obuhvataju:

1. kvalitet, uključujući tehničke, estetske i funkcionalne karakteristike, dostupnost rješenja za sve korisnike, socijalne, ekološke i inovativne karakteristike trgovine i uslova trgovanja;
2. organizaciju, kvalifikacije i iskustvo lica kojima će biti povjereno izvršenje predmeta nabavke, kada iskustvo lica može da ima značajan uticaj na nivo uspješnosti izvršenja predmeta nabavke; ili
3. uslugu nakon prodaje i tehničku pomoć, uslove isporuke (vrijeme isporuke, rok isporuke ili rok izvršenja).

Kriterijum za izbor najpovoljnije ponude treba da bude opisan, bodovno određen, povezan sa predmetom nabavke i ne smije biti diskriminatorski.

Kriterijum za izbor najpovoljnije ponude je povezan sa predmetom nabavke ako se njegovi parametri odnose na zahtjeve predmeta nabavke u bilo kom pogledu i u bilo kojoj fazi njegovog životnog ciklusa uključujući faktore koji se odnose na određeni proces proizvodnje, izvođenje radova, isporuku ili trgovanje roba ili usluga ili na određeni proces neke druge faze njihovog životnog ciklusa, čak iako ti faktori nijesu dio njihovog materijalnog sadržaja.

Kriterijum za izbor najpovoljnije ponude nije diskriminatorski ako su svi njegovi parametri dostupni ponuđačima pod jednakim uslovima.

Član 19

Naručilac, radi izbora ekonomski najpovoljnije ponude vrši vrednovanje ponuda po jednom od kriterijuma primjenom odgovarajućeg metoda vrednovanja, i to:

1. relativnog (proporcionalnog) metoda;
2. apsolutnog metoda; ili
3. kombinovanog metoda.

Primjenom relativnog metoda ponude se vrednuju:

1. ako je traženi parametar zahtijevan u iznosu što manje to bolje, ponudi sa ponuđenim najnižim iznosom dodjeljuje maksimalno predviđeni broj bodova, a ostale ponude vrednuju na način što se najniži ponuđeni iznos podijeli sa ponuđenim iznosom i dobijeni rezultat pomnoži sa predviđenim maksimalnim brojem bodova, ili
2. ako je traženi parametar zahtijevan u iznosu što više to bolje, ponudi sa ponuđenim najvišim iznosom dodjeljuje maksimalno predviđeni broj bodova, a ostale ponude vrednuju na način što se ponuđeni iznos podijeli sa najvišim ponuđenim iznosom i dobijeni rezultat pomnoži sa predviđenim maksimalnim brojem bodova.

Primjena apsolutnog metoda podrazumijeva da ocjena pojedine ponude ne zavisi od ostalih ponuda dostavljenih u postupku jednostavne nabavke, već se ponude vrednuju na način što se za određeni parametar utvrđuje određeni broj bodova, koji se primjenjuje na iznose date u ponudama.

Primjenom kombinovanog metoda ponude se vrednuju na način što se, gdje je to moguće, određeni dio ili djelovi predmeta nabavke vrednuju po apsolutnom metodu, a određeni dio, odnosno djelovi predmeta nabavke vrednuju po relativnom (proporcionalnom) metodu i tako dobijeni bodovi zbiraju u konačni broj bodova ponude.

Član 20

Naručilac opisuje kriterijum za izbor najpovoljnije ponude na jasan i razumljiv način, tako da ponuđači mogu da znaju šta se po predviđenom kriterijumu vrednuje i koje dokaze za to treba da dostave u ponudi.

Kriterijum se bodovno određuje na način da je maksimalni broj bodova po istom 100, a ako se vrednovanje vrši po parametrima kriterijuma, zbir maksimalnih iznosa po predviđenim parametrima daje iznos 100 bodova.

Član 21

Po kriterijumu cijena ponude se mogu vrednovati na način što se po utvrđenom metodu vrednuje (boduje) ukupni iznos ponuđene cijene za predmet nabavke u cjelosti, odnosno ukupni iznos ponuđene cijene za predmet nabavke po određenoj partiji, ako je predmet nabavke podijeljen na partije ili da se vrednuje (boduje) iznos ponuđenih cijena po stavkama, ako je predmet nabavke opisan po stavkama.

Vrednovanje ponuda po kriterijumu cijena vrši se u odnosu na najnižu ponuđenu cijenu.

Ako je ponuđena cijena 0,00 EUR-a prilikom vrednovanja te cijene po kriterijumu ili podkriterijumu najniža ponuđena cijena uzima se da je ponuđena cijena 0,01 EUR.

Član 22

Po kriterijumu odnos cijene i kvaliteta ponude se vrednuju na način što se zahtjevom za dostavljanje ponuda utvrdi maksimalni iznos bodova za ponuđenu najnižu cijenu i maksimalni iznos bodova za ponuđene iznose traženih vrijednosti koje predstavljaju parametre kvaliteta predmeta jednostavne nabavke, a zatim utvrdi metod načina vrednovanja ponuda po osnovu ponuđene cijene i po osnovu parametara koji predstavljaju kvalitet predmeta nabavke.

Vrednovanje ponuda po osnovu parametara kvaliteta (tehničke, estetske i/ili funkcionalne karakteristike, dostupnost rješenja za sve korisnike, socijalne, ekološke i inovativnekarakteristike, trgovine i uslova trgovine), vrši se u odnosu na ponuđene karakteristike i/ili uslove koji nijesu utvrđeni zahtjevom za dostavljanje ponuda tehničkom specifikacijom ili koji su iznad karakteristika zahtijevanih standarda ili karakteristika zahtijevanih oznaka, na način što se za svaki predviđeni element ovog parametra utvrdi određeni broj bodova tako da njihov zbir daje maksimalni broj bodova koji je predviđen po ovom parametru kvalitet.

Vrednovanje ponuda po osnovu parametara kvaliteta koji se odnose na organizaciju, kvalifikacije i iskustvo lica kojima će biti povjereno izvršenje predmeta nabavke, vrši se na osnovu podatka o uspješnosti organizacije ponuđača koja se može dokazivati odgovarajućim sertifikatom nadležnog akreditovanog tijela ili drugim odgovarajućim dokazom o adekvatnoj organizaciji ponuđača koji je primjeren predmetu nabavke, kao i na osnovu podataka o kvalifikacijama i iskustvu lica kojima će biti povjereno izvršenje predmeta nabavke, što se dokazuje dokazima nadležnog organa i/ili ovlašćene organizacije, odnosno pravnog lica o nivou okvira kvalifikacije i/ili stručne osposobljenosti lica kojima će biti povjereno izvršenje predmeta nabavke, na način što se za svaki od navedenih elemenata ovog parametra utvrdi određeni broj bodova tako da njihov zbir daje maksimalni broj bodova koji je predviđen po ovom parametru kvalitet.

Vrednovanje ponuda po osnovu parametara kvaliteta može da se vrši samo ako ti parametri nijesu utvrđeni zahtjevom kao uslov stručne i tehničke osposobljenosti ili ako je predviđeno da će se vrednovanje vršiti za ponuđene parametre iznad predviđenih minimalnih zahtjeva stručne i tehničke osposobljenosti.

Vrednovanje ponuda po osnovu parametara kvaliteta koji se odnose na usluge nakon prodaje, tehničku pomoć i uslove isporuke (vrijeme isporuke, proces isporuke, rok isporuke, garantni rok ili rok izvršenja), vrši se u odnosu na ponuđene uslove koji nijesu zahtijevani tehničkom specifikacijom ili koji su povoljniji, odnosno bolji od zahtijevanih uslova, na način što se za svaki predviđeni element ovog parametra utvrdi određeni broj bodova tako da njihov zbir daje maksimalni broj bodova koji je predviđen po ovom parametru kvaliteta.

Ako je parametar kvaliteta izražen kao vrijednost 0, prilikom vrednovanja tog parametra uzima se kao ponuđena vrijednost tog parametra 0,01.

Član 23

Službenik za javne nabavke, odnosno komisija, na osnovu pregleda, ocjene ispravnosti i vrednovanja ponuda, podnosi predlog obavještenja o ishodu postupka sa pratećom dokumentacijom, na saglasnost ovlašćenom licu naručioca.

Ako su dvije ili više ponuda jednako rangirane prema kriterijumima iz člana 18 ovog pravilnika za izbor ekonomski najpovoljnije ponude, kao ekonomski najpovoljnija ponuda biće izabrana ponuda koja je pristigla ranije.

Obavještenje o ishodu postupka jednostavne nabavke sačinjava se na Obrascu 5.

Obavještenje iz stava 1 ovog člana objavljuje na ESJN-u u roku od tri dana od dana donošenja obavještenja.

Na obavještenje o ishodu postupka jednostavne nabavke nije dopuštena žalba.

**Član 24**

Naručilac treba da u roku od tri dana od dana objavljivanja obavještenja o ishodu postupka u ESJN, ponuđačima na koje se obavještenje odnosi, na njihov zahtjev podnesen putem ESJN, omogući uvid u kompletnu elektronsku dokumentaciju postupka jednostavne nabavke, u roku od dva dana od dana podnošenja zahtjeva, u trajanju od najmanje 24 časa, kao i neposredni uvid u dokumentaciju koja nije podnesena putem ESJN, u roku od dva dana od dana podnošenja zahtjeva, u trajanju koje ne može da bude kraće od dva časa.

O izvršenom uvidu u dokumentaciju koja nije podnesena putem ESJN, naručilac sačinjava službenu zabilješku koja sadrži podatke o: vremenu vršenja uvida, licu koje vrši uvid, licu u čijem je prisustvu vršen uvid, djelovima dokumentacije u kojim je izvršen uvid, razloge zbog kojih je lice koje vrši uvid odbilo da potpiše službenu zabilješku, kao i druge činjenice od značaja za vjerodostojnost ove radnje.

Član 25

Naručilac zaključuje ugovor o jednostavnoj nabavci u pisanom ili elektronskom obliku sa ponuđačem čija je ponuda izabrana kao najpovoljnija.

Ugovor o jednostavnoj nabavci zaključuje se i realizuje u skladu sa uslovima utvrđenim zahtjevom za dostavljanje ponuda, izabranom ponudom i obavještenju o ishodu postupka.

U ugovoru iz stava 1 ovog člana naručilac treba da iskaže iznos PDV-a.

Ugovor o jednostavnoj nabavci koji je zaključen uz kršenje antikorupcijskog pravila ništav je (antikorupcijska klauzula).

Naručilac treba da ugovor potpiše i dostavi ponuđaču čija ponuda je izabrana kao najpovoljnija, najkasnije u roku od deset dana od dana donošenja obavještenja o ishodu postupka.

Ponuđač iz stava 5 ovog člana treba da dostavljeni ugovor potpiše i vrati naručiocu zajedno sa garancijom za dobro izvršenje ugovora i/ili drugim sredstvom finansijskog obezbjeđenja ako je tražen zahtjevom, u roku od deset dana od dana dostavljanja ugovora.

Ako ponuđač ne postupi na način iz stava 6 ovog člana, smatra se da je odbio da zaključi ugovor o jednostavnoj nabavci.

U slučaju iz stava 7 ovog člana, naručilac treba da aktivira garanciju ponude ponuđača čija je ponuda izabrana kao najpovoljnija.

U slučaju iz stava 7 ovog člana, naručilac može da zaključi ugovor sa drugorangiranim ponuđačem, pod uslovom da cijena njegove ponude nije veća od 10% u odnosu na prvobitno izabranu ponudu ili može da poništi postupak jednostavne nabavke.

**Član 26**

Sredstva finansijskog obezbjeđenja ugovora o jednostavnoj nabavci su:

1. garancija za dobro izvršenje ugovora, za slučaj povrede ugovorenih obaveza izazvanih krivicom ponuđača;
2. avansna garancija, ako je predviđeno avansno plaćanje;
3. garancija za otklanjanje nedostataka u garantnom roku, za slučaj da izabrani ponuđač u garantnom roku ne ispuni obaveze na koje se garancija odnosi;
4. polisa osiguranja od profesionalne odgovornosti u skladu sa zakonom;
5. druge vrste garancija u skladu sa zakonom.

Garancija iz stava 1 tačka 1 ovog člana određuje se u iznosu koji ne može da bude veći od 10% vrijednosti ugovora.

**Član 27**

Naručilac može da raskine ugovor o jednostavnoj nabavci ako ponuđač ne izvršava ugovorene obaveze iz zahtjeva ponude.

U slučaju raskida ugovora naručilac treba da obavještenje o raskidu ugovora objavi na ESJN u roku od pet dana od dana raskida ugovora.

**Član 28**

Naručilac ne smije da ograniči ili spriječi konkurenciju između privrednih subjekata, a naročito ne smije da onemogući učešće privrednog subjekta u postupku jednostavne nabavke primjenom diskriminatornih uslova i kriterijuma ili mjera kojima se favorizuju pojedini privredni subjekti.

**Član 29**

Naručilac treba da postupke jednostavnih nabavki sprovodi na transparentan način.

Transparentnost iz stava 1 ovog člana ostvaruje se objavljivanjem u ESJN dokumentacije za sprovođenje i realizaciju postupka jednostavne nabavke, u skladu sa ovim pravilnikom.

**Član 30**

Naručilac treba da obezbijedi da svi privredni subjekti u postupku jednostavne nabavke imaju ravnopravan tretman.

Naručilac ne smije da određuje uslove kojima se vrši nacionalna ili teritorijalna diskriminacija po predmetu nabavke ili druga diskriminacija privrednih subjekata, ni diskriminacija koja proizilazi iz klasifikacije djelatnosti koju obavlja privredni subjekat.

Naručilac ne smije da ograniči slobodu kretanja robe, prema mjestu registracije privrednog subjekta i mjestu izvođenja radova i pružanja usluga.

Naručilac ne smije u postupku jednostavne nabavke pružati informacije na diskriminatoran način kojim bi se obezbijedila prednost određenom učesniku u postupku u odnosu na druge učesnike.

**Član 31**

Naručilac treba u postupku jednostavne nabavke obezbijedi da svi privredni subjekti poštuju utvrđene obaveze u dijelu zaštite životne sredine, socijalnog i radnog prava, uključujući kolektivne ugovore i potvrđene međunarodne konvencije o zaštiti životne sredine i socijalnog i radnog prava.

Naručilac treba da vrši nabavku roba, usluga ili radova uz obezbjeđivanje adekvatnog smanjenja potrošnje energije, odnosno poštovanja principa energetske efikasnosti.

Član 32

Naručilac čuva dokumentaciju jednostavne nabavke pet godina od dana zaključivanja ugovora o jednostavnoj nabavci.

Član 33

Naručilac treba da u postupku jednostavne nabavke preduzme odgovarajuće mjere da efikasno spriječi, prepozna i otkloni sukob interesa u vezi sa postupkom jednostavne nabavke.

Sukob interesa između naručioca i privrednog subjekta postoji ako:

1. ovlašćeno lice naručioca, koji djeluje u ime i/ili za račun naručioca, koji sprovodi postupak jednostavne nabavke, ima direktno ili indirektno finansijski, privredni ili drugi lični interes koji može da utiče na njegovu nepristrasnost i nezavisnost u sprovođenju postupka jednostavne nabavke, a naročito ako učestvuje u upravljanju kod privrednog subjekta ili ima vlasnički udio ili akcije u iznosu većem od 2,5% kapitala ili drugo pravo na osnovu kojeg može da učestvuje u upravljanju poslovanjem privrednim subjektom;
2. ovlašćeno lice privrednog subjekta ima vlasnički udio ili akcije naručioca u iznosu većem od 2,5% vrijednosti kapitala ili je sa predstavnikom naručioca bračni ili vanbračni drug, bez obzira da li zajednica i dalje postoji, srodnik u pravoj liniji ili u pobočnoj liniji do četvrtog stepena, tazbinskoj do drugog stepena ili kao usvojilac ili usvojenik.

Predstavnik naručioca iz stava 2 tačka 1 ovog člana je ovlašćeno lice naručioca kao i službenik za javne nabavke, član komisije, lice koje učestvuje u pripremi zahtjeva i lice koje učestvuje u planiranju nabavke.

Odredba stava 2 tačka 1 ovog člana odnosi se i na srodnike u pravoj liniji i u pobočnoj liniji do četvrtog stepena, srodnike po tazbini do drugog stepena, bračnog ili vanbračnog druga, bez obzira da li je brak prestao, usvojioca i usvojenika i predstavnika naručioca iz stava 3 ovog člana.

Odredba stava 2 tačka 2 ovog člana odnosi se i na ovlašćeno lice ponuđača, člana zajedničke ponude i/ili podugovarača.

Prenos udjela ili akcija u vlasništvu na drugo pravno ili fizičko lice u skladu sa propisima o sprječavanju sukoba interesa ne isključuje postojanje sukoba interesa dok prenos udjela traje.

Privredni subjekat koji namjerava da učestvuje u postupku jednostavne nabavke može da u roku od dva dana od objave zahtjeva da zahtijeva od naručioca da iz postupka jednostavne nabavke isključi lice iz stava 3 ovog člana koje je u sukobu interesa.

O izuzeću lica iz stava 3 ovog člana odlučuje organ koji ga je imenovao, odnosno izabrao, a o izuzeću ostalih predstavnika naručioca odlučuje ovlašćeno lice naručioca, najkasnije u roku od jednog dana, od dana podnošenja zahtjeva za izuzeće.

Naručilac je treba da da podnijete zahtjeve za izuzeće zbog sukoba interesa unese u evidenciju o sukobu interesa i da o tome, bez odlaganja, obavijesti Ministarstvo i organ nadležan za sprječavanje korupcije.

Privredni subjekat, odnosno lice koje je izradilo ili učestvovalo u izradi tehničke dokumentacije ili vršilo reviziju tehničke dokumentacije i privredni subjekat čije je ovlašćeno lice ili stručno lice učestvovalo u izradi ili reviziji tehničke dokumentacije, koja se koristi za izradu tehničke specifikacije u zahtjevu po kojoj se realizuje ugovor o jednostavnoj nabavci za izvođenje radova i/ili vršenje stručnog nadzora nad izvođenjem radova i lice koje je učestvovalo u tehničkim konsultacijama ili davanju tehničkih savjeta naručiocu, ne smije da učestvuje u postupku jednostavne nabavke za izvođenje radova i/ili vršenje stručnog nadzora nad izvođenjem radova kao ponuđač, član zajedničke ponude ili podugovarač i ne smije da sarađuje sa ponuđačem, podnosiocem zajedničke ponude, ili podugovaračem na pripremanju ponude, osim ako je:

1. predmet nabavke izrada tehničke dokumentacije i izvođenje radova po toj tehničkoj dokumentaciji;
2. predmet nabavke izrada glavnog projekta, na osnovu prethodno izrađenog idejnog rješenja, odnosno idejnog projekta ili pojedinih dokumenata koji se odnose na tehničku dokumentaciju u skladu sa zakonom;
3. potpuna sadržina tehničkih konsultacija i tehničkih savjeta sastavni dio zahtjeva.

Privredni subjekat koji učestvuje u postupku jednostavne nabavke treba da je da u izjavi ponuđača o ispunjenosti uslova utvrđenih zahtjevom i nepostojanju sukoba interesa navede da li je njegovo ovlašćeno lice u sukobu interesa u skladu sa ovim članom.

Član 34

Obrasci 1 do 5 čine sastavni dio ovog pravilnika.

Član 35

Danom stupanja na snagu ovog pravilnika prestaje da važi Pravilnik o načinu sprovođenja jednostavnih nabavki ("Službeni list CG", br. 61/20, 71/20, 102/20 i 51/21).

Član 36

Ovaj pravilnik stupa na snagu danom objavljivanja u "Sluzbenom listu Crne Gore".

Broj: **Ministar,**

Podgorica, . februara 2023. godine **mr Aleksandar Damjanović**

**Obrazac 1**

ZAHTJEV ZA DOSTAVLJANJE PONUDA

1. **PODACI O NARUČIOCU**

|  |  |
| --- | --- |
| Naziv naručioca |  |
| PIB |  |
| E-mail |  |
| Telefon |  |
| Internet adresa |  |
| Fax |  |
| Adresa |  |
| Grad |  |
| Poštanski broj |  |

1. **OSNOVNI PODACI**

|  |  |
| --- | --- |
|  Opis predmeta javne nabavke |  |
| Status |  |
| Vrsta predmeta |  |
| Vrsta postupka |  |
| Službenik za javne nabavke |  |
| Kontakt |  |
| Datum objave |  |
| Napomena |  |

1. **FAZE U POSTUPKU**

|  |  |  |  |  |  |
| --- | --- | --- | --- | --- | --- |
| **Vrsta faze** | **Opis** | **Početak podnošenja** | **Kraj podnošenja** | **Datum otvaranja** | **Status** |
|  |  |  |  |  |  |

1. **DODATNE INFORMACIJE**

|  |  |
| --- | --- |
| Predmet javne nabavke se nabavlja |  |
| **Posebni oblici javne nabavke** |
| Okvirni sporazum | Ne |
| Dinamički sistem nabavki | Ne |
| Elektronska aukcija | Ne |
| Elektronski katalog | Ne |
| **Nabavka se sprovodi kao** |
| Zajednička nabavka |  |
| Centralizovana nabavka |  |

1. **STAVKE PLANA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Godina** | **Opis** | **Vrijednost** **nabavke** | **Vrijednost****PDV** | **Okvirni** **sporazum** | **Vrijednost****OS** | **Vrijednost****PDVOS** | **Vrsta postupka** |
|  |  |  |  |  | - | - |  |

1. **USLOVI ZA UČEŠĆE U POSTUPKU I ZAHTJEVI U POGLEDU NAČINA IZVRŠAVANJA PREDMETA NABAVKE**

|  |  |
| --- | --- |
| **Opis** | **Tip uslova / zahtjeva** |
|  |  |
|  |  |
| .... |  |

1. **KRITERIJUMI ZA IZBOR NAJPOVOLJNIJE PONUDE**

|  |
| --- |
| **Opis** |
|  |
|  |

1. **PREDMET NABAVKE**

Procijenjena vrijednost nabavke: **\_\_\_\_\_\_\_\_\_\_ EURA**

**TEHNIČKA SPECIFIKACIJA PREDMETA NABAVKE**

|  |  |  |  |
| --- | --- | --- | --- |
|  | **Opis predmeta nabavke** | **Bitne karakteristike predmeta nabavke** | **Količina** |
| 1 |  |  |  |
| 2 |  |  |  |
| 3 |  |  |  |
| .... |  |  |  |

**Obrazac 2**

Na osnovu člana 9 stav 10 Pravilnika za sprovođenje jednostavnih nabavki („Službeni list CG“, broj \_\_\_ ) \_\_\_\_\_\_(ponuđač)\_\_\_\_\_ dostavlja

**I Z J A V U**

Kojom potvrđuje da u potpunosti ispunjava sve uslove utvrđene zahtjevom za dostavljanje ponuda za jednostavne nabavke broj:\_\_\_\_\_\_od \_\_\_\_\_\_\_\_\_ za nabavku (*vrsta i opis predmeta nabavke*) procijenjene vrijednosti \_\_\_\_ EUR-a.

 U postupku jednostavne nabavke nijesam u sukobu interesa sa licima navedenim u Zahtjevu.

Ovlašćeno lice (*ime i prezime*), (*svojeručni potpis)*

M.P.

**Obrazac 3**

**ZAPISNIK**

**O OTVARANJU PONUDA**

**Podaci o postupku JAVNE NABAVKE**

|  |  |
| --- | --- |
| **Naziv naručioca** |  |
| **Opis predmeta nabavke** |  |
| **Šifra postupka**  |  |
| **Vrsta predmeta** |  |
| **Vrsta postupka** |  |
| **Predmet javne nabavke se nabavlja** (*kao cjelina/po partijama)* |  |
| **Vrsta faze** |  |
| **Redni broj faze** |  |
| **Procijenjena vrijednost nabavke** |  |
| **CPV Šifra** |  |

**PONUDE PO REDOSLJEDU PRIJEMA PODNIJELI SU SLJEDEĆI PONUĐAČI:**

|  |  |  |  |
| --- | --- | --- | --- |
| **Naziv ponuđača** | **Šifra ponude** | **Datum i vrijeme podnošenja**  | **Ukupna cijena** |
|  |  |  |  |
|  |  |  |  |
|  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_

(datum i vrijeme otvaranja)

**Obrazac 4**

Naručilac:\_\_\_\_\_\_\_\_\_\_\_\_\_\_\_\_\_\_\_\_\_\_

Broj

Mjesto i datum

**ZAPISNIK**

**O PREGLEDU, ISPRAVNOSTI I VREDNOVANJU PONUDA**

**podnesenih po zahtjevu za dostavljanje ponuda**

**šifra \_\_\_\_\_\_\_ od \_\_\_\_\_\_\_\_ godine za nabavku** (*opis predmeta nabavke*)

Službenik za javne nabavke / komisija za sprovođenje jednostavne nabavke \_\_\_\_\_\_\_\_\_\_\_\_\_\_\_\_\_\_\_\_\_\_\_\_, nakon izvršenog prijema pristupila/o je pregledu, ispravnosti i vrednovanju ponuda, (*navesti dan i godina početka rada*).

Po zahtjevu za dostavljanje ponuda pristigle su, po redosljedu prijema, u roku određenom zahtjevom, ponude sljedećih ponuđača:

|  |
| --- |
| **Šifra ponude:**  |
| Datum i vrijeme podnošenja |  |
| Naziv ponuđača |  |
| PIB |  |
| Podnijeto kao |  |
|  |
|  **Šifra ponude:**  |
| Datum i vrijeme podnošenja |  |
| Naziv ponuđača |  |
| PIB |  |
| Podnijeto kao |  |

...

**Uslovi i zahtjevi predviđeni zahtjevom za dostavljanje ponuda**

**Izjava ponuđača o ispunjenosti uslova utvrđenih zahtjevom i nepostojanju sukoba interesa**

|  |  |  |
| --- | --- | --- |
| **Naziv ponuđača** | **Dostavljena izjava (da/ne)** | **Dostavljena izjava u skladu sa zahtjevom za dostavljanje ponuda (da/ne)** |
|  |  |  |
|  |  |  |

***Pregled i ocjena ponuda***

* **Ispravne ponude:**

1. (naziv ponuđača, sa ocjenom činjenica i razlozima za ocjenu ispravnosti ponuda u odnosu na uslove predviđene zahtjevom za dostavljanje ponuda)

2. (naziv ponuđača, sa ocjenom činjenica i razlozima za ocjenu ispravnosti ponuda u odnosu na uslove predviđene zahtjevom za dostavljanje ponuda)

…

**- Neispravne ponude:**

1. (naziv ponuđača, sa ocjenom činjenica i razlozima za ocjenu neispravnosti ponuda u odnosu na uslove predviđene zahtjevom za dostavljanje ponuda)

2. (naziv ponuđača, sa ocjenom činjenica i razlozima za ocjenu neispravnosti ponuda u odnosu na uslove predviđene zahtjevom za dostavljanje ponuda)

….

***Vrednovanje ponuda***

Službenik za javne nabavke / komisija za sprovođenje jednostavne nabavke je izvršila/o vrednovanje ispravnih ponuda:

🞎po kriterijumu najniža ponuđena cijena i:

1) Ponudi ponuđača *(naziv ponuđača)* za ponuđenu cijenu od \_\_\_\_\_\_\_\_\_\_\_ eura, dodijeljeno \_\_\_\_\_\_\_\_ boda/ova;

2) Ponudi ponuđača *(naziv ponuđača)* za ponuđenu cijenu od \_\_\_\_\_\_\_\_\_\_\_ eura, dodijeljeno \_\_\_\_\_\_\_\_ boda/ova;

3) ...

🞎 Kriterijum ekonomski najpovoljnija ponuda sa sljedećim podkriterijumima:

1. Ponudi ponuđača *(naziv ponuđača)* za

* parametar 1 \_\_\_\_\_\_\_\_\_\_\_\_\_\_\_\_\_\_\_\_\_\_\_ broj bodova \_\_\_\_\_\_\_\_\_\_\_\_
* parametar 2 \_\_\_\_\_\_\_\_\_\_\_\_\_\_\_\_\_\_\_\_\_\_\_ broj bodova \_\_\_\_\_\_\_\_\_\_\_\_
* ......

Ukupno dodijeljeno bodova \_\_\_\_\_\_\_\_\_\_\_\_\_\_\_\_\_\_

2. Ponudi ponuđača *(naziv ponuđača)* za

* parametar 1 \_\_\_\_\_\_\_\_\_\_\_\_\_\_\_\_\_\_\_\_\_\_\_ broj bodova \_\_\_\_\_\_\_\_\_\_\_\_
* parametar 2 \_\_\_\_\_\_\_\_\_\_\_\_\_\_\_\_\_\_\_\_\_\_\_ broj bodova \_\_\_\_\_\_\_\_\_\_\_\_
* ......

Ukupno dodijeljeno bodova \_\_\_\_\_\_\_\_\_\_\_\_\_\_\_\_\_\_

…

**Rang lista ponuda po silaznom redosljedu**

Na osnovu prosječnog broja bodova dodijeljenih ponudama po predviđenom kriterijumu utvrđena je sljedeća rang lista ponuda po silaznom redosljedu:

|  |  |  |  |
| --- | --- | --- | --- |
| **r.b.** | **Šifra ponude** | **Naziv ponuđača** | **Ukupan broj bodova** |
| **1** |  |  |  |
| **2** |  |  |  |
| **…** |  |  |  |

**Iz postupka jednostavne nabavke isključuju se sledeći privredni subjekti**

1. (naziv ponuđača) - (razlozi za isključenje)

2. (naziv ponuđača) - (razlozi za isključenje)

....

***Prijedlog ishoda postupka***

Službenik za javne nabavke / komisija za sprovođenje jednostavne nabavke na osnovu rang liste ponuda predlaže ovlašćenom licu naručioca:

🞎 (naziv ponudjača) kao najpovoljniju ponudu za ponudjenu cijenu od \_\_\_\_\_\_\_ eura;

🞎 poništenje postupka jednostavne nabavke.

**Službenik za javne nabavke:**  (*ime i prezime*) , \_(*svojeručni potpis)*

**Komisija za sprovođenje jednostavne nabavke:**

1. (*ime i prezime*), (*svojeručni potpis)*
2. (*ime i prezime*), (*svojeručni potpis)*
3. (*ime i prezime*), (*svojeručni potpis)*

Saglasan sa predlogom:

**Ovlašćeno lice naručioca** : (*ime i prezime*) , \_\_(*svojeručni potpis)*;

Popis priloga:

🞎 Predlog Obavještenja o ishodu postupka

**Obrazac 5**

Naručilac: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj

Mjesto i datum

**OBAVJEŠTENJE O ISHODU POSTUPKA**

**JEDNOSTAVNE NABAVKE**

**I PODACI O NARUČIOCU**

|  |  |
| --- | --- |
| Naručilac: | Kontakt osoba: |
| Adresa:  | Poštanski broj: |
| Grad: | Identifikacioni broj:  |
| Telefon: | Faks: |
| Elektronska adresa (e-mail): | Internet adresa (web): |

**II Predmet nabavke:**

🞎 robe,

🞎 usluge,

🞎 radovi.

**III Opis predmeta jednostavne nabavke:**

**IV Procijenjena vrijednost jednostavne nabavke:**

Procijenjena vrijednost jednostavne nabavke bez uračunatog PDV-a \_\_\_\_\_\_\_\_\_\_ €;

**V Ishod postupaka jednostavne nabavke je**

🞎 poništenje postupka nabavke ili

🞎 izbor najpovoljnije ponude

**VI Razlozi za poništenje postupka jednostavne nabavke:**

**VII Rang lista ponuda po silaznom redosljedu:**

***Ispravne ponude****: (naziv ponuđača, sa ocjenom činjenica i razlozima za ocjenu ispravnosti ponuda u odnosu na uslove predviđene zahtjevom za dostavljanje ponuda)*

***Neispravne ponude:*** *(naziv ponuđača, sa ocjenom činjenica i razlozima za ocjenu neispravnosti ponuda u odnosu na uslove predviđene zahtjevom za dostavljanje ponuda)*

Na osnovu izvještaja automatski generisanog u sistemu svih članova komisije je utvrđen prosjek dodijeljenog broja bodova po svakom parametru i ukupno, kako slijedi:

|  |  |  |  |  |
| --- | --- | --- | --- | --- |
| **r.b.** | **Ponuđač** **(naziv i sjedište)** | **Parametar 1** | **Parametar 2** | **Ukupan broj bodova**  |
| 1. |  |  |  |  |
| 2. |  |  |  |  |
| ... |  |  |  |  |

Na osnovu prosječnog broja bodova dodijeljenih ponudama utvrđena je sljedeća rang lista ponuda po silaznom redosljedu:

|  |  |  |  |
| --- | --- | --- | --- |
| **r.b.** | **Šifra ponude** | **Naziv ponuđača** | **Ukupan broj bodova** |
| 1 |  |  |  |
| 2 |  |  |  |
| 3 |  |  |  |
| **…** |  |  |  |

**VIII Naziv ponuđača čija je ponuda izabrana kao najpovoljnija:**

|  |  |
| --- | --- |
| Ponuđač:  | Kontakt-osoba:  |
| Adresa:  | Poštanski broj:  |
| Grad:  | Identifikacioni broj (PIB): |
| Telefon:  | Fax:  |
| Elektronska adresa (e-mail):  | Internet adresa:  |

**IX Cijena najpovoljnije ponude**

 Ovlašćeno lice naručioca (*ime i prezime*), (*svojeručni potpis)*

M.P.